## El telèfon d’emergències 1·1·2 Comunitat Valenciana reforça la plantilla un 18 % durant el pont del 15 d’agost

*** Una de les característiques essencials d’​​​​​​​aquest servei és la seua capacitat de dimensionar-se en funció de les emergències
* La Generalitat ha declarat el nivell de preemergència 3 del Pla especial contra el risc d’incendis forestals**

**València.**

Els torns del personal del telèfon 112 Comunitat Valenciana es reforçaran un 18 % amb motiu de l’arribada del pont del 15 d’agost. L’objectiu és atendre amb més celeritat les telefonades que puguen produir-se des d’aquest divendres, 11 d’agost, fins al dimarts 15, tots dos inclosos.

D’aquesta manera, dissabte serà el dia en què més professionals treballaran de tot el pont a la sala d’atenció de telefonades, amb un total de 69 persones, 54 operadors i operadores i 15 en coordinació. Aquest reforç de personal suposa un augment del 15 % respecte als empleats que atenen en sala un dia ordinari.

Divendres, diumenge i dilluns ocuparan els seus llocs 67 professionals, i dimarts, 65. En el cas de dilluns i dimarts, l’augment respecte a un dia ordinari és del 22 i del 20 %.

Una de les característiques essencials d’aquest servei és la seua capacitat de dimensionar-se en funció de les emergències que s’hagen d’atendre o en previsió d’una major demanda motivada per festivitats com la d’aquests dies.

**Primer semestre de l’any en xifres**

El telèfon únic d’emergències 1·1·2 Comunitat Valenciana ha rebut, durant el primer semestre d’enguany, 1.904.112 telefonades i ha gestionat 430.736 incidents, un 23 % més de telefonades respecte al mateix període en 2022.

En tots dos semestres, el mes de juny registra l’increment més fort de telefonades. La sala 1·1·2 va atendre, el juny de 2022, un total de 271.787 telefonades, i, el juny de 2023, va gestionar 391.617 avisos.

Per tipologia, al capdavant hi ha els incidents sanitaris (46,3 %), seguits pels relacionats amb la seguretat (15,8 %).

**Alerta màxima d’i****ncendis forestals**

D’altra banda, cal recordar que la Generalitat ha declarat el nivell de preemergència 3 del Pla especial contra el risc d’incendis forestals de la Comunitat Valenciana (PEIF) en tot el territori de la Comunitat Valenciana, des del dijous 10 d’agost fins al dimarts 15 d’agost de 2023, tots dos inclusivament.

**La declaració del nivell de preemergència 3 suposa:**

*a*)  Suspensió de determinades obres i treballs en els terrenys forestals o voltants.

*b*) Suspensió de l’ús del foc per motius festius en terrenys forestals i en la zona d’influència forestal (fins a 500 metres).

*c*) Prohibició genèrica d’encendre qualsevol classe de foc en els terrenys forestals i en la zona d’influència forestal (fins a 500 metres).

*d*) Suspensió de qualsevol tipus d’autorització atorgada per a circulació esportiva per terrenys forestals.

Fecha: 11/08/2023